《蒙刘元中》
宋代·徐恢

无邪公文天所赞，汩汩词源倒河汉。一篇新出纸为贵，万国争传金可换。

晚节投荒无芥蒂，毕景著书自娱玩。天之所宝雷电取，渠不爱惜风雨散。

两河漕僚真好事，五筦遗文尽堆案。似闻倾盖剧推许，亲以削牍定真赝。

分传饷我枉银钩，贫室骤惊满珠贯。无坫共推玉界尺，争求当置铁门限。

世人不识蔡伯喈，欲问图书觅王粲。

作者简介：徐恢，生平不详。与赵蕃（昌父）有唱和。《永乐大典》辑其诗称《月台集》或《月台玉雪集》，已佚。今录诗十三首。